b'\n_START_ARTICLE_\nNK Izola\n_START_SECTION_\nZa\xc4\x8detki nogometa v Izoli\n_START_PARAGRAPH_\nPrvi obrisi ekipe in uraden nastanek nogometnega mo\xc5\xa1tva bele\xc5\xbeimo leta 1923 pod imenom Edera Izola, ki je igrala le prijateljske tekme na igri\xc5\xa1\xc4\x8du ob tako imenovani\xc2\xa0\xc2\xbbRiva Venezia\xc2\xab\xc2\xa0(dana\xc5\xa1nja Lonka). Igri\xc5\xa1\xc4\x8de so sestavili s pomo\xc4\x8djo prispevkov vseh \xc5\xa1portnih navdu\xc5\xa1encev, toda niti po dol\xc5\xbeini ne po velikosti ni ustrezalo uradnim dimenzijam in zahtevam._NEWLINE_Prva uradna tekma novonastalega kluba je bila Edera Izola - Edera Pirano, to je bilo 11. marca 1923. \xc4\x8cez dve leti se je klub preimenoval v Virtus Izola in leta 1925 za\xc4\x8deli z igranjem v amaterskem prvenstvu. Igrali so predvsem proti razli\xc4\x8dnim ekipam iz Trsta in okolice, predvsem v gosteh, saj igri\xc5\xa1\xc4\x8de v Izoli ni bilo primerno._NEWLINE_Proti koncu 20-ih let je tudi Izola do\xc4\x8dakala primerno igri\xc5\xa1\xc4\x8de. S pomo\xc4\x8djo splava so pripeljali material s katerim so raz\xc5\xa1irili igri\xc5\xa1\xc4\x8de vse do morja, kjer so pred tem ribi\xc4\x8di odlagali mre\xc5\xbee in imeli priveze za \xc4\x8dolne. Okoli igri\xc5\xa1\xc4\x8da so postavili za\xc5\xa1\xc4\x8ditne ograje, da \xc5\xbeoga nebi zletela v morje, \xc4\x8de pa se je to zgodilo, so v morju na \xc4\x8dolnih \xc4\x8dakali otroci in pobirali \xc5\xbeoge. Na novo je bil postavljen koti\xc4\x8dek za prodajo kart, narejen \xc5\xa1ir\xc5\xa1i prostor za vhod s ko\xc4\x8dijo in postavljena manj\xc5\xa1a tribuna. To je privabilo vse ve\xc4\x8d igralcev, ki so prihajali iz Italije, pa tudi iz ostalih Istrskih mest v Izolo.\n_START_SECTION_\nObdobje Ampelee Izola\n_START_PARAGRAPH_\nV naslednjih letih je klub dosegel velik napredek, saj je nastopal v italijanskih ligah. Najprej v ni\xc5\xbejih kategorijah, kasneje pa v Serie C, ki je zdru\xc5\xbeevala klube iz severne Italije. Zasedali so v povpre\xc4\x8dju sredino lestvice, kar pa je bil velik uspeh, saj je bil Italjanski nogomet takrat spo\xc5\xa1tovan dale\xc4\x8d naokoli. Od 1935 do leta 1949 je bila Ampelea Izola ekipa, ki je\xc2\xa0\xc2\xbbs pomo\xc4\x8djo prispevkov ribjih konzerv\xc2\xab\xc2\xa0navdu\xc5\xa1evala publiko in prikazovala pravo strast na igri\xc5\xa1\xc4\x8du ter privabljala ljudi in gledalce na stadione \xc5\xa1irom Italije in Istre. Leta 1937 je klub prvi\xc4\x8d nastopili tudi v Coppa Italia (italijanski pokal). Omembe vredno je tudi, da je na eni izmed novinarskih konferenc Bruno Pizzul, znani italijanski novinar (sicer rojen v Udinah) razkril, da je v svoji mladosti navijal in ob\xc4\x8dudoval ekipo iz malega ribi\xc5\xa1kega mesta Ampeleo Izola._NEWLINE_Ekipa je nastopala v bordo-rde\xc4\x8dih dresih z velikim napisom Ampelea na prsih, nosili pa so jih igralci, ki so prihajali iz Italije in Istre. Mladih\xc2\xa0\xc2\xbbistrskih talentov\xc2\xab\xc2\xa0 je takrat mrgolelo. Danes redki doma\xc4\x8dini, ki so imeli mo\xc5\xbenost spremljat Ampeleo Izola v tistem obdobju pravijo, da so se dobri amaterski igralci ponujali kot sedaj nogometa\xc5\xa1i na kak\xc5\xa1ni Brazilski pla\xc5\xbei v Riu. Primerjava je sme\xc5\xa1na, toda dejstvo je, da so v Izolo prihajali igrat najve\xc4\x8dji talenti iz okoli\xc5\xa1kih krajev. Igralci in \xc4\x8dlani Ampelee Izola so bili takrat dobro znani obrazi, vedno prvi v mestu in\xc2\xa0\xc2\xbbuomini di rispetto\xc2\xab_NEWLINE_Igralci kot so Bearzi, Corazza, Lanfranco, Menis, kasneje \xc5\xa1e Pugliese, Ulcigrai, Parovel (slednji je bil najbolj\xc5\xa1i strelec Izole v obdobju igranja v italijanski ligi, 54 golov na 159 tekmah) to je le nekaj poznanih imen iz tega obdobja. Z velikim \xc4\x8drkami pa so zapisani Ispiro (kasneje igral v Genovi, Laziu in Italijanski reprezentanci), Eliani (Roma, Fiorentina) in Grezar (pozneje \xc4\x8dlan Italjanske reprezentance in ekipe\xc2\xa0\xc2\xbbGrande Toro,\xc2\xab\xc2\xa0takrat velikega Torina, ki je osvojila serie A, na\xc5\xbealost pa tudi eden izmed ponesre\xc4\x8dencev v tragi\xc4\x8dni letalski nesre\xc4\x8di Tragedia di Superga). Ti igralci so kasneje polnili \xc4\x8dasopise \xc5\xa1irom Italije ob nastopanju v Serie A, Izola pa je bila edini klub iz Istre, ki je nastopal v znameniti Italijanski ligi. Verjetno smo pozabili omeniti marsikaterega igralca, ki bi vrnil spomine najstarej\xc5\xa1im bralcem zgodovine tega uspe\xc5\xa1nega nogometnega obdobja in jih spomnil na dneve uspehov in navdu\xc5\xa1enja.\n_START_SECTION_\nNogomet v Izoli po 2. sv. vojni\n_START_PARAGRAPH_\nNastopila je velika rana, imenovana 2. Svetovna vojna, ki je za vedno prelomila te uspe\xc5\xa1ne \xc4\x8dase. Na tekmah je manjkalo dosti igralcev zaradi vojnih obveznosti, kljub temu pa je Ampelea Izola \xc5\xa1e naprej nastopala v Italjanski ligi in dosegala dobre rezultate. Osvojila je \xe2\x80\x98Campionato della Venzia Giulia\xe2\x80\x99 v katerem so takrat nastopale ekipe kot so Trieste, Udinese, Venezia in Gorizia. Vendar pa je vojno obdobje pustilo svoje posledice in zaradi nere\xc5\xa1enih politi\xc4\x8dnih statusov je iz teh krajev od\xc5\xa1lo veliko Italijanov, ki so bili nosilci \xc5\xa1porta in \xc5\xa1portnih dru\xc5\xa1tev ter klju\xc4\x8dni razlog, da je Izola doslej uspe\xc5\xa1no nastopala v njihovih prvenstvih. Od\xc5\xa1lo je tudi dosti italijanskih obrtnikov, ki so predstavljali finan\xc4\x8dno podporo klubu. Takrat so za\xc4\x8deli tudi ob\xc4\x8dasni prestopi igralcev med Koprom in Izolo, kar je bil za\xc4\x8detek trenj in rivalstva med obema kluboma._NEWLINE_Leta 1964 se je stadion preselil na dana\xc5\xa1nje mesto. Pri la\xc5\xbejih delih na novem igri\xc5\xa1\xc4\x8du so pomagali tudi \xc5\xa1olarji, Izola pa je eno sezono doma\xc4\x8de tekme igrala v Ajdov\xc5\xa1\xc4\x8dini. \xc5\xa0e naprej so nastopali v Republi\xc5\xa1ki ligi kjer so prikazovali kvaliteten nogomet in v njej nastopali vse do osamosvojitve Slovenije.\n_START_SECTION_\nDerbiji med Izolo in Koprom\n_START_PARAGRAPH_\nNa sedemdeseta in osemdeseta leta spominja predvsem rivalstvo med Koprom in Izolo, ki je takrat dobilo pravi \xc4\x8dar in naboj. Priprave na tekmo so se za\xc4\x8dele \xc5\xbee v soboto dopoldne, sledile so povorke, kolone avtomobilov in navija\xc4\x8dev z izvirnimi rekviziti. Obisk nogometnih tekem je privla\xc4\x8dil tako mlado kot staro generacijo, nedeljsko popoldne pa je bilo namenjeno izklju\xc4\x8dno nogometu in obisku stadiona. Legendarni \xc4\x8dlan kluba, 86-letni Ven\xc4\x8deslav Lovre\xc4\x8di\xc4\x8d danes \xc5\xa1e vedno blagajnik na doma\xc4\x8dih tekmah in najstarej\xc5\xa1i \xc4\x8dlan izolskega kluba, ki mu je zvest vse od prihoda v ribi\xc5\xa1ko mesto leta 1954, je takrat na\xc5\xa1tel tudi med dva in tri tiso\xc4\x8d gledalcev na doma\xc4\x8di tekmi. \xc4\x8ceprav se je na tribunah in igri\xc5\xa1\xc4\x8du bil boj za prevlado pa so igralci po tekmah skupaj odhajali iz igri\xc5\xa1\xc4\x8da in se znali dru\xc5\xbeiti tudi po nogometni tekmi._NEWLINE_Leta 1990, tik pred osamosvojitvijo, je Izola osvojila Slovensko republi\xc5\xa1ko ligo in se uvrstila v medrepubli\xc5\xa1ko ligo, toda \xc5\xbee naslednje leto, po razpadu skupne dr\xc5\xbeave je nastala Prva slovenska nogometna liga. V tem obdobju je v Izoli vladalo pravo navija\xc5\xa1ko vzdu\xc5\xa1je. Atmosfera na tekmah je bila odli\xc4\x8dna, o nogometu pa se je pogosto govorilo tudi po tekmah v gostilnah, slu\xc5\xbebah, na ulicah in drugod po mestu. Ob koncu 80-ih let so nastali tudi prvi obrisi navija\xc5\xa1kih skupin, ki so zdru\xc5\xbeevale izolske navija\xc4\x8de pod razli\xc4\x8dnimi imeni. Leta 1990 pa bele\xc5\xbeimo nastanek navija\xc5\xa1ke skupine Ribari, ki je zdru\xc5\xbeila vse navija\xc4\x8de v eno navija\xc5\xa1ko skupino in pri\xc4\x8darala pravo navija\xc5\xa1ko vzdu\xc5\xa1je ter veljala za eno najbolj\xc5\xa1ih navija\xc5\xa1kih skupin v Sloveniji._NEWLINE_Najbolj zanimive tekme po osamosvojitvi so bili derbiji z rivali iz Kopra, ko se je na stadionu zbralo ve\xc4\x8d tiso\xc4\x8d gledalcev. Zanimive so bile tudi tekme proti takrat najbolj\xc5\xa1im ekipam v Slovenski ligi Olimpiji in Mariboru. Vselej je bil pravi u\xc5\xbeitek obiskovat tekme pred evforijskim izolskim ob\xc4\x8dinstvom, ki je znalo pripravit tudi izjemne koreografije, Izola pa je prikazovala dobre igre in se nahajala v zgornjem delu lestvice.\n_START_SECTION_\nBelvedur Izola in tekma z Benfiko\n_START_PARAGRAPH_\nS pomo\xc4\x8djo pokrovitelja Belvedur Izola, je v prvi sezoni novonastale 1. Slovenske lige klub osvojil tretje mesto in se uvrstil v kvalifikacije za pokal UEFA, kar je \xc5\xa1e danes najve\xc4\x8dji uspeh v zgodovini kluba. (sezona 91/92)_NEWLINE_Da bi lahko odigrali tekmo pred doma\xc4\x8do publiko je bila kar \xc4\x8dez poletje (leto 1992) pred novo sezono zgrajena vzhodna tribuna nad sla\xc4\x8dilnicami, ki je na \xc5\xbealost kmalu ostala osamljena in \xc5\xa1e danes velja za\xc2\xa0\xc2\xbbspomenik\xc2\xab\xc2\xa0biv\xc5\xa1ih uspehov in nekdanjih \xc4\x8dasov Izolskega nogometa, ki se je takrat zadol\xc5\xbeil in za\xc4\x8del padati proti dnu._NEWLINE_\xc5\xbdreb v Genevi je namenil znamenito Benfico, ki je bila pri\xc4\x8dakovano bolj\xc5\xa1a na obeh tekmah (3:0 v Lizboni, 0:5 v Izoli). Benfika je bil klub s svetovnim ugledom tudi zaradi slovitega Eusebia, prave klubske legende in enega izmed najbolj\xc5\xa1ih igralcev tistih \xc4\x8dasov. Izbranci trenerja Ivana Marjona so na slovitem stadionu Da Luz proti Benfici nastopili v zasedbi: Talaji\xc4\x87, Perkat, Ru\xc5\xbeni\xc4\x8d, Kraja, Tosi\xc4\x8d, Ban, \xc4\x8cu\xc4\x8dek, Gregori\xc4\x8d (\xc4\x8cotar), Zobec, Rudonja in \xc4\x8cendak (Velkoski)._NEWLINE_30. Septembra 1992 je bil povratna tekma v Izoli. Novinarji so takrat ocenili \xc5\xa1t. gledalcev na okoli 4000, kar je bilo bistveno manj od pri\xc4\x8dakovan. Poleg nove tribune, ki je bila zgrajena pred sezono predvsem zaradi te tekme, so dodali \xc5\xa1e eno monta\xc5\xbeno tribuno za gol, toda nobena od tribun ni bila povem zapolnjena (predvsem zaradi visokih cen vstopnic), kar je bilo veliko razo\xc4\x8daranje. Po tej tekmi, je Izola \xc5\xa1e nekaj let nastopala v 1. SNL toda nikoli si ni popolnoma opomogla.\n_START_SECTION_\nNovej\xc5\xa1a zgodovina\n_START_PARAGRAPH_\nV obdobju samostojne Slovenije so v izolskem in dr\xc5\xbeavnem dresu igrali igralci kot so Bo\xc5\xa1ko Bo\xc5\xa1kovi\xc4\x8d, Dejan Djuranovi\xc4\x8d, Davor Perkat, Anton \xc5\xbdlogar, Amir Ru\xc5\xbeni\xc4\x8d in ostali. Slednji, sedaj sicer uspe\xc5\xa1en nogometni agent je glede derbijev s Koprom dejal: \xe2\x80\x9cBili so fantasti\xc4\x8dni, vzdu\xc5\xa1je je bilo res lepo, dvomim pa, da se bodo ti \xc4\x8dasi lahko ponovili. Edina mo\xc5\xbenost, da se to zgodi, je, \xc4\x8de bo kdaj Koper izpadel v ni\xc5\xbeje lige. Dokler bo klub v slab\xc5\xa1em finan\xc4\x8dnem polo\xc5\xbeaju in v Izoli ne bo gospodarstva, ki bi podpiralo \xc5\xa1port, bo zelo te\xc5\xbeko dose\xc4\x8di vrhunske rezultate.\xe2\x80\x9d_NEWLINE_Ob koncu leta 1996 je Izola neslavno kon\xc4\x8dala svojo dolgo in uspe\xc5\xa1no zgodovinsko pot in od takrat naprej nastopa pod imenom MNK Izola po slovenskih ni\xc5\xbejih ligah.'